google/wiki40b huggingface dataset:
Vartdalsfjorden

Vartdalsfjorden er en fjord (egentlig et sund) i Hareid, Ulstein og Ørsta kommuner i Møre og Romsdal. Den er rundt 20 kilometer lang, og ligger mellom øya Hareidlandet og Vartdalsstranda på fastlandssiden.
Fjorden begynner ved Hjørungneset øst for Hjørungavåg og går derfra i sørvestlig retning, til den munner ut i Voldsfjorden sør for øyene Eika og Yksnøya. Her går også Ørstafjorden mot øst inn til Ørsta. I den nordlige enden munner ut i Storfjorden og Sulafjorden, og fra den sørlige munningen i Voldsfjorden går også Rovdefjorden vestover fra Yksnøya. Fjorden er mellom to og tre kilometer bred, og den største dybden er på 365 meter, utenfor Flåvika i Ørsta.
Bygda Vartdal, som fjorden er oppkalt etter, ligger på østsida av fjorden. Lengst sør på vestsida ligger Eiksund på Hareidlandet. Herfra gikk det tidligere ferge over til Rjånes på fastlandet, men 23. februar 2008 ble fergesambandet lagt ned da Eiksundsambandet ble åpnet. Europavei 39 går langs Vartdalsstranda på sørsida av fjorden. I 2014 vedtok regjeringen at den framtidige E39 skal gå i bru over Vartdalsfjorden, over Hareid før veien krysser Sulafjorden i bru og går videre mot Ålesund. Strekningen er ikke konkret omtalt i Nasjonal transportplan 2018–2027.
Det er lagt en strømkabel på fjordbunnen mellom Rjåneset i Ørsta og Eiksundøydgarden i Ulstein.
Lentalius

Utseende

En nokså stor, bred og kraftig trebukk. Pronotum er nesten kvadratisk og har en kraftig men butt pigg midt på hver side. Dekkvingene er mye bredere enn pronotum, med lyse flekker i den bakre delen.

Utbredelse

Arten lever på Madagaskar.
Hans-Hermann Hoppe

Bakgrunn og virke

Hans-Hermann Hoppe ble født i Peine i Vest-Tyskland. Han studerte ved Universität des Saarlandes i Saarbrücken, og ved Johann-Wolfgang-Goethe-Universität i Frankfurt am Main, der han studerte filosofi, sosiologi, historie, og økonomi. Han tok doktorgraden i filosofi (dr. phil.) i 1974 og habiliterte seg i 1981, ved samme Goethe-universitetet. Han foreleste ved University of Michigan, Ann Arbor fra 1976 til 1978.
Han underviste ved flere tyske universiteter og ved Johns Hopkins University Bologna Center for Advanced International Studies, i Italia. I 1986 flyttet han fra Tyskland og bosatte seg i USA, og studerte der under Murray Rothbard, som han forble nært forbundet med og en nær venn av helt til Rothbard døde i januar 1995.
Hoppe er for tiden professor i økonomi ved universitetet i Nevada, i Las Vegas, og Distinguished Fellow ved Ludwig von Mises Institute. Han var inntil desember 2004 redaktør for Journal of Libertarian Studies. Hoppe har skrevet en rekke bøker og artikler som har vært gjenstand for bred debatt. Han har fremmet et argumentasjonsetisk forsvar for libertarianske rettigheter, delvis basert på diskursetiske teorier fremsatt av den tyske filosofen Jürgen Habermas (som var Hoppes veileder da han doktorerte) og Karl-Otto Apel.
Kunstig grasrotbevegelse

En kunstig grasrotbevegelse, liksomgrasrotbevegelse er en profesjonell PR-kampanje som forsøker å skape falskt inntrykk av å være spontan grasrotbevegelse. Målet er å framstå som en uavhengig folkelig reaksjon mot en politiker, politisk gruppe, produkt, tjeneste, hendelse eller liknende ved sentral orkestrering av mange personers ytringer. Begrepet kunstig grasrotbevegelse er basert på den nydannede engelske termen astroturfing (AstroTurf er kjent som en type kunstgress produsert av det amerikanske selskapet Textile Management Associates).
Joschka Fischer

Barndom og ungdom

Fischer ble født som tredje barn av ungarsktyske foreldre, som hadde måttet forlate Budapest i 1946 etter at Ungarn var blitt okkupert av Sovjetunionen. Hans fornavn «Joschka» er avledet av Jóska, en ungarsk kortform for Josef (ungarsk József). 
Fischer var som ung medlem av organisasjonen Revolutionärer Kampf. Han deltok i voldelige demonstrasjoner og er fotografert i slagsmål med en politimann, noe han har erkjent. Fischer har ikke erkjent at han og vennen Daniel Cohn-Bendit skjulte våpen for RAF. Fischer har hevdet at han lånte ut bilen sin til Hans-Joachim Klein og at han først senere brakte i erfaring at den var brukt til transport av våpen stjålet av amerikanske styrker.

Karriere

Joschka Fischer ble en av de første grønne representantene i det tyske parlamentet i 1983. Han var også medlem av den grønne regjeringen i Hessen, som miljøvernminister, og ble kjent for å ha avlagt ministereden i joggesko, som nå er utstilt i Deutsches Ledermuseum i Offenbach.
Etter valget til forbundsdagen 2005 trakk Fischer seg tilbake fra politikken. Han arbeider nå som konsulent og foredragsholder.
Fischer ble lenge regnet som en av de sterkeste kandidatene til posten som EUs nye utenriksminister.
Som utenriksminister nedsatte Fischer 11. juli 2005 en uavhengig historiekommisjon som avla sin innstilling 21. oktober 2010. Kommisjonen har vist at det tyske utenriksdepartementet var systematisk delaktig i jødeforfølgelsene under den andre verdenskrigen og at diplomatenes karriere fortsatte uavbrutt etter 1945.

Privatliv

Joschka Fischer giftet seg for femte gang 29. oktober 2005 med iranske Minu Barati (født 1976).
Blåhammarens Fjällstation

Blåhammarens Fjällstation er en turisthytte som drives av Svenska Turistföreningen. Blåhammarens Fjällstation ligger øst for Sylan.
Abu Bakr

Tidlig liv

Abu Bakr var født i Mekka, en quraishi av Banu Taim-klanen. Ifølge tidlige muslimske historikere var han en handelsmann og høyt anerkjent som dommer, som tolker av drømmer og som en som var lærd i Mekkas tradisjoner. Han var en av de siste personene noen ville ha forventet skulle konvertere til troen preket av hans stammefrende Muhammed. Likevel var han en av de første som konverterte til Islam og sentral i konverteringen til mange av quraisher og innbyggere i Mekka. 
Opprinnelig ble han kalt Abd-ul-Ka'ba («tjener av huset til Gud»), men da han konverterte tok han navnet Abd-Allah («tjener av Gud»). Men han blir vanligvis kalt Abu Bakr (fra det arabiske ordet bakr som betyr en ung kamel) på grunn av sin interesse i å oppfostre kameler. Sunni-muslimer anerkjenner ham også som Al-Siddiq («den sannferdige», eller «oppriktige»). Hans fulle navn var Abd-Allah ibn Abi Quhaafah.
Abu Bakr, en gang en velstående mann, gjorde seg selv fattig ved å frigi åtte muslimske slaver for å redde dem fra deres polyteistiske mestere: Bilal, Abu Fakih, Ammar, Abu Fuhayra, Lubaynah, Al-Nahdiah, Umm Ubays og Zinnira.
Han var en av Muhammeds konstante kompanjonger. Da Muhammed flyktet fra Mekka i hijra i 622, var Abu Bakr den eneste som fulgte ham. Abu Bakr ble også knyttet til Muhammed gjennom ekteskap da Abu Bakrs datter Aisha giftet seg med Muhammed kort tid etter flyttingen til Medina.
Arendal kirkegård

Arendal kirkegård tilhører Trefoldighet menighet og fungerer som kirkegård for Trefoldighetskirken i Arendal
Kirkegården er plassert i utkanten av Arendal by, to km fra sentrum. Den ble vigslet og tatt i bruk i 1814, etterat den var opprettet i 1809 på en del av Torbjørnsbu gård, en gruvegård som var i statlig eie. Kirkegården er anlagt i et småkupert terreng der de ulike stykker ligger mellom mindre partier med skog. Gravminner anlagt av byens velstående borgere preger store deler av kirkegården som er utvidet betydelig i de nesten 200 år som er gått siden kirkegården ble anlagt. 
Det første kapellet på Arendal kirkegård ble oppført i 1900, og var en sveitserstilbygning i tre. Det nåværende kapellet er en murbygning fra 1975, tegnet av arkitekt Hans P. Thorne. 
I 1709 ble den første kirkegården ved siden av byens kirke på Tyholmen anlagt. Før det hørte kirken i Arendal til Tromøy anneks i Holt prestegjeld. Trolig var det fra før den tid en liten fattigkirkegård bak hospitalet i Neset. Tyholmen egnet seg ikke til gravplass. Likevel ble kirkegården brukt i over 100 år. Flere av Arendals velstående kjøpmannsfamilier med lystgårder i nærheten av byen anla private gravsteder der. To av disse eksisterer fremdeles og er fredet. 
Arendal kirkegård ser ut til å ha sine forbilder i England og Frankrike. Der var det på slutten av 1700-tallet ikke uvanlig med kirkegårder i landlige omgivelser utenfor byene. Dansken H.C.Pries, som var kirkegårdsarkitekt eller kunstgartner, oppholdt seg i Arendal i 1809 og planla kirkegården. 
Den eldste del av kirkegården bærer navnet Tyholmen og mange gravminner i dette området er flyttet fra den første kirkegården ved Trefoldighetskirken på Tyholmen. Denne eldste del av kirkegården har noen bevarte graver, ellers er det meste utlagt til park. Her er det et parti for utstilling av gamle gravminner. Her er også minnepark for de som falt under andre verdenskrig. 
I 1836 fikk kirkegården en betydelig utvidelse og arealet ble fordoblet. Nå ble stykket som kalles Høgedalsterrassene anlagt. Et annet stykke kalles Spanskestykket fordi det ble tatt i bruk da spanskesyken rammet Arendal i 1918.
Norra Åsum

Norra Åsum er et tettsted i Kristianstad kommune i Skåne län i Sverige. I 2010 hadde tettstedet 1 264 innbyggere.
Rustkinntanagar

Utbredelse

Den er endemisk til Venezuela.
Aino-Kaisa Saarinen

Mesterskap

29. mars 2004 vant hun det finske mesterskapet i 30 km klassisk. På samme distanse fikk hun femteplass under VM 2005. Under OL 2006 i Torino tok hun bronse i lagsprint sammen med Virpi Kuitunen.
Under Ski-VM 2011 i Oslo fikk hun bronse på 4x5 kilometer stafett sammen Riitta-Liisa Roponen, Pirjo Muranen og Krista Lähteenmäki. På 10 km klassisk tok Saarinen bronse, 9,7 sekunder bak gullvinner Marit Bjørgen.

2006-2007

Saarinen tok sin første verdenscupseier den 17. mars 2007 på 30 km klassisk i Oslo.

2008-2009

Hun hadde en god start på sesongen 2008/09 og hun startet med en tredjeplass, så en femteplass før hun tok sin andre verdenscupseier på 10 km klassisk i Kuusamo. På dette tidspunktet ledet hun verdenscupen klart foran Marit Bjørgen. Saarinen økte det forspranget i La Clusaz, for der tok hun andreplass på 15 km fristil, fellesstart bak Kristin Størmer Steira, mens Bjørgen stod over rennet. Hun tok en ny andreplass på 10 km klassisk i Davos og hun ble nummer to sammenlagt i Tour de Ski 2008/09, begge gangene bak lagvenninnen Virpi Kuitunen. Mot slutten av sesongen gikk det tyngre og hun ble nummer tre i verdenscupen sammenlagt, bak Justyna Kowalczyk og Petra Majdič.
Forsvarets sanitet

Historikk

Saniteten i Forsvaret har en lang historie som i Marinen strekker seg tilbake til 1400-tallet og i Hæren til 1600-tallet. FSAN ble etablert på utefronten under den andre verdenskrig. FSAN ble opprettet av Forsvarsdepartementet i London med instruks fra 20. august 1941. Den nye organisasjon som ble ledet av en felles sanitetssjef, oberstløytnant Gunnar Johnson, og under denne sjefslægene for Marinen, Flyvåpenet og Hæren, ble effektiv fra årsskiftet 1941-1942. Gunnar Johnson var  sjef inntil professor Johan Holst kom fra Sverige til Storbritannia. Johan Holst ble tiltrådte som Sjef for FSAN den 1. november 1941.
Verdenscupen i hurtigløp på skøyter 2018/19 – Lagtempo menn

Den 15. offisielle Verdenscupen i hurtigløp på skøyter – Lagtempo menn (engelsk: ISU World Cup Speed Skating 2018/2019 – Team Pursuit Men) ble arrangert vintersesongen 2018/19.
Det var tre løpere på hvert lag, som alle skulle fullføre hele løpet og tiden ble tatt på siste lagmedlem i mål. Nasjonslagene kunne melde på inntil 4 løpere ved hver enkelt konkurranse hvorav 3 av de fikk gå i konkurransen. Den fjerde løperen ble da en ubrukt reserve.
Waltari

Waltari er en finsk rockegruppe, dannet i 1986. Navnet er hentet fra forfatteren Mika Waltari.
Utropia

Historie

Avisa ble opprinnelig startet i 1975 og var ikke formelt organisert og kom ut uregelmessig. Avisa var da kommunistisk, noe som kom til å vare til ca. 1980. Avisa ble ledet av et redaksjonen gjennom allmøter. Svært mye av spalteplassen ble i de første årene viet til reportasjer om streiker og 1. mai-tog. På begynnelsen av 80-tallet ble upolitisk stoff som musikkanmeldelser og studentvelferdsartikler en større del av spalteplassen. Redaksjonen har hvert eneste år i 30 år regnet statsbudsjettets studiefinansiering som «en katastrofe». 
Første redaktør var Tage-Stabell Kulø (senere informatikkamanuensis). Aktiviteten steg gradvis fra 1982 til et foreløpig høydepunkt ca. 1994 da redaksjonen talte nesten 50 medlemmer. På tidlig 90-tall begynte avisa å få sitt nåværende sidetall på 28-36 sider.
Avisdesken har holdt til i forskjellige bygninger på Universitetet. Et flertall av redaksjonen har de fleste år vært rekruttert fra studenter på samfunnsvitenskapelige og humaniorafag.
De siste årene har en gradvis større andel av artiklene vært skrevet på engelsk og fått flere saker rettet mot utvekslingsstudenter.
Avisa ble lagt ned i desember 2016 etter at avisen hadde slitt med stort underskudd og fikk redusert økonomisk støtte fra Studentparlamentet. Senere ble avisa startet opp igjen med ny organisering og kun som nettavis, nå hetende Midnattsolposten.
Kazuo Ozaki

Japans herrelandslag

Kazuo Ozaki spilte 17 landskamper for Japans herrelandslag.
Høiåstårnet

Høiåstårnet er et 18 m høyt utsiktstårn ved Høiåshytta utenfor Halden, 236 moh. Tårnet ble innviet 26. september 2010 og er tegnet av arkitekt Ole-Jørgen Moth. 
Tårnet har blitt en attraksjon siden det åpner for panoramautsikt over bl.a. Østfold, deler av nære Sverige og så langt borte som Gaustadtoppen. Tårnet eies av Halden Skiklubb, og vestsiden av det er utstyrt som klatrevegg.
Lokey Peak

Lokey Peak er et lite, spisst fjell, eller nunatak, som står ved sørøstenden av Guthridge Nunataks i Gutenko Mountains sentralt i Palmer Land. Det ble kartlagt av U.S. Geological Survey (USGS) i 1974 og navngitt av Advisory Committee on Antarctic Names (US-ACAN) etter William M. Lokey, stasjonssjef ved Palmer-stasjonen, 1975. Han hadde tidligere overvintret ved McMurdo-basen i 1970 og 1974.
Aleksandr Legkov

Karriere

Legkov debuterte i mesterskapssammenheng under VM 2005 i Oberstdorf, men oppnådde skuffende plasseringer (nr. 48 og 50). Året etter deltok han i OL i Torino, og oppnådde som best en 20.-plass på femmila, som gikk i fristil.
Tour de Ski 2006/07 ble Legkovs store gjennombrudd, hvor han endte på andreplass sammenlagt, kun slått av tyske Tobias Angerer.
Legkov tok sin første pallplassering i et enkeltrenn i verdenscupen den 16. desember 2008, da han endte på en andreplass på 30 km fellesstart i La Clusaz, hvor han ble spurtslått av Tobias Angerer. Han vant sin første seier i verdenscupen på 30 km fristil, fellesstart i Rybinsk i sesongen 2006/07, den andre på 15 km fristil i Lahtis i sesongen 2008/09 og den tredje på «mini-touren» i Kuusamo sesongen  sesongen 2010/11.
Hans fjerde verdenscupseier kom 6. januar 2013 da han sikret han seg sammenlagtseieren i Tour de Ski, som første russer noen gang. Sesongen 2012/13 vant han også 50 km i Holmenkollrennene. Han tok bronse med det russiske laget i Ski-VM 2013.
Han ble olympisk mester på 50 km fristil under OL 2014 i Sotsji, og sammen med Maksim Vylegzjanin og Ilja Tsjernousov sørget de for tredoblet russisk triumf. Han fikk også sølv på 4 x 10 km stafett for Russland, og kom på tiendeplass på 15+15 km skiathlon. Den 1. november 2017 meldte imidlertid IOC at Legkov var dømt for brudd på dopingreglementet, og at hans resultater fra OL i 2014 var annullert, samt at han blir utestengt fra OL på livstid. Den 30. november besluttet Det internasjonale skiforbundet (FIS) at han også utestenges fra Verdenscupen i langrenn. Den 1. februar 2018 opphevet Den internasjonale voldgiftsretten for sport diskvalifikasjonen fra OL 2014.
Again (sang)

«Again» er en amerikansk populærmusikksang med melodi av Lionel Newman og tekst av Dorcas Cochran.
Den forekom første gang i spillefilmen Jeftys bar (Road House) fra 1948, hvor den ble sunget av Ida Lupino.
En instrumental utførelse ble anvendt i spillefilmen Pickup on South Street fra 1953.
I 1949 lå versjoner med Vic Damone, Doris Day, Tommy Dorsey, Gordon Jenkins, Art Mooney og Mel Tormé alle på Billboard-listene.
Doris Day spilte inn sin versjon i februar 1949 og platen ble utgitt av Columbia Records med katalognummer 38467. Den andre siden var «Everywhere You Go».
Også Vic Damone spilte inn sin versjon i februar 1949. Den ble utgitt av Mercury Records med katalognummer 5261. Den andre siden var «I Love You So Much It Hurts».
Innspillingen med Tommy Dorsey and his Orchestra (vokal: Marcy Lutes) ble utgitt av RCA Victor Records med katalognummer 20-3427B. Den andre siden var «The Hucklebuck».
Gordon Jenkins and his Orchestra (vokal: Joe Graydon) spilte inn låten 17. februar 1949. Den ble utgitt av Decca Records med katalognummer 24602. Den andre siden var «Skip to My Lou».
Innspillingen med Vera Lynn ble utgitt i USA av London Records med katalognummer 310.
Innspillingen med Art Mooney and his Orchestra (vokal: Johnny Martin, Roselyn Russell) fant sted 7. mars 1949 og platen ble utgitt av MGM Records med katalognummer 19398. Den andre siden var «Five Foot Two».
Innspillingen med Mel Tormé ble utgitt av Capitol Records med katalognummer 15428. Den andre siden var «Blue Moon».

Norsk versjon

Neuman har skrevet en norsk tekst. På norsk bærer den tittelen «Igjen». Magnhild Skjelland, sang, m. Robert Levins orkester har spilt inn sangen. Den ble utgitt på 78-platen HMV A.L. 3044 i 1950.

Listeplasseringer

Doris Days versjon kom på Billboard Best Sellers In Stores-listen 13. mai 1949 og lå der i fjorten uker med nummer 14 som høyeste plassering. Andre kilder angir nummer to som høyeste plassering.
Vic Damones versjon kom på Billboard Best Sellers in Stores-listen 8. april 1949 og lå der i 15 uker med nummer elleve som høyeste plassering. Andre kilder angir nummer seks som høyeste plassering.
Tommy Dorseys versjon kom på Billboard Best Sellers In Stores-listen 10. juni 1949 og lå der i ni uker med nummer 22 som høyeste plassering. Andre kilder angir nummer seks som høyeste plassering.
Gordon Jenkins versjon kom på Billboard Best Sellers In Stores-listen 15. april 1949 og lå der i 23 uker med nummer to som høyeste plassering.
Vera Lynns versjon kom på Billboard Best Sellers In Stores-listen 21. januar 1949 og lå der i tre uker med nummer 23 som høyeste plassering.
Art Mooneys versjon kom på Billboard Best Sellers In Stores-listen 15. juli 1949 og lå der i én uke med nummer 28 som høyeste plassering. Andre kilder angir nummer syv som høyeste plassering.
Mel Tormés versjon kom på Billboard Best Sellers In Stores-listen 8. april 1949 og lå der i atten uker med nummer syv som høyeste plassering. Andre kilder angir nummer to som høyeste plassering.
Homaxinella balfourensis

Utbredelse

Arten er utbredt i Sørishavet.
Pure Delusion Records

Pure Delusion Records er et uavhengig plate- og distribusjonsselskap som utgir og distribuerer punk, hardcore og skamusikk. Plate- og distribusjonslabelen har eksistert siden begynnelsen av 2005, og styres av ungdommer med lidenskap for musikk.
Paramacraspis

Utseende

En middelsstor, bred skarabide. Arten ligner mye på artene i slekten Macraspis. Hode, pronotum og scutellum er grønne, dekkvingene brunlige. Scutellum er stort og trekantet.

Levevis

Larvene lever i råtten ved.

Utbredelse

Arten finnes i Peru.
Ljungblut

Historie

Ljungblut ble startet i 2004. Kim Ljung som da også var låtskriver, tekstforfatter og bassist i bandene, Seigmen og Zeromancer, trengte et alter ego for mer personlige og melankolske idéer. Det som var tenkt som en firespors EP, ble til dobbeltalbumet The other side of all things (2005). Albumet ble trykket opp i 1000 eksemplarer, som en gavepakke til den trofaste fansen. Et nedstrippet og melodiøst album hvor Ljung slipper lytteren nærmere, med en ærlighet og en sterk melankolsk nerve som skal bli et varmemerke for bandet. 
Albumet ble senere utgitt på vinyl og da som to enkle utgivelser: The other side of all things og Influences for a new album.  
Ljungblut skulle være en avstikker, men låtene fortsatte å komme til Kim Ljung. I 2007 kom albumet Capitals. I 2011 overrasker Ljung med å vende tilbake til morsmålet og slippe Over skyene skinner alltid solen, med låter på norsk for første gang siden platina-selgende Metropolis i 1995. Med seg har han nå fått en gjeng nære venner og musikere; Dan Heide (gitar), Sindre Pedersen (bass), Joakim Brendsrød (tangenter) og Ted Skogmann (trommer). Over skyene skinner alltid solen er en organisk og sterk plate der den særegne lyden av Ljungblut blir gitt større spillerom enn noen gang. 
Bandet spilte i 2011 sine to første og hittil eneste konserter, på Total i Tønsberg, klubben som er oppkalt etter Seigmens legendariske tredjealbum. Begge konsertene ble utsolgt. 
Konserten og forberedelsene til den ble behørig dokumentert av fotograf, Eirik Aspaas. Dette resulterte i en bokutgivelse inkl. CD med opptak av flere låter fra konsertene. 
I 2016 gikk bandet i studio og spilte inn hele albumet Ikke alle netter er like sorte live i Athletic Sound Studio i Halden. Albumet ble mikset og co-produsert av Alex Møklebust. 
Dette var Kim Ljungs tjuende album som låtskriver og tekstforfatter.
I 2018 spilte bandet inn albumet Villa Carlotta 5959. Ti låter ble spilt inn live i salen inne i fjellet på Haugarock i Tønsberg. Den 2. november ble albumet sluppet på vinyl, CD og digitalt på Karisma Records. To singler ble sluppet på forhånd: Hasselblad og 235. 
Bandet bestemte seg igjen for å spille konserter i kjølvannet av albumslippet. Tre eksklusive konserter ble spilt: 9. og 10. november på Papirhuset i Tønsberg, og 12. november på Kulturkirken Jakob i Oslo.
ISO 3166-1 alfa-3

ISO 3166-1 alfa-3-koder er trebokstavers landskoder definert i ISO 3166-1, en del av ISO 3166-standarden utgitt av International Organization for Standardization (ISO) for å representere land, avhengige områder og spesielle geografiske områder. De gir bedre visuell assosiasjon mellom koder og land enn alfa-2-kodene (det tredje kodesettet er numerisk og gir dermed ingen visuell assosiasjon). De har vært inkludert i ISO 3166-standarden siden første utgave fra 1974.

Bruksområder

ISO 3166-1 alfa-3-kodene brukes mest prominent i ISO/IET 7501-1 for maskinlesbare pass, som standardisert av Den internasjonale organisasjon for sivil luftfart (ICAO), som inkluderer flere ekstra koder for spesielle pass; noen av disse kodene er reservert og ikke brukt på nåværende tidspunkt i ISO 3166-1.
FN bruker en kombinasjon av ISO 3166-1 alfa-2- og alfa-3-koder, sammen med koder som er eldre enn ISO 3166, for nasjonale kjennetegn på kjøretøy, som er koder brukt for å identifisere utstederlandet til et bilskilt; noen av disse kodene er reservert på ubestemt tid i ISO 3166-1.

Reserverte koder

Reserverte koder er koder som har gått ut av bruk eller kreves av en brukerapplikasjon av standarden men ikke kvalifiserer for inklusjon i ISO 3166-1. For å unngå overgangsproblemer og for å hjelpe brukere som trenger ekstra koder for at deres systemer skal fungere reserverer ISO 3166/MA disse kodene, og plikter å ikke bruke dem for annet enn de angitte grunnene i et begrensa eller ubegrensa tidsrom. De reserverte alfa-3-kodene kan deles inn i følgende fire kategorier: særskilte reservasjoner, midlertidige reservasjoner, reservasjoner på ubestemt tid og koder det er enighet om ikke å bruke.
Stenodryas

Utseende

Middelsstore, spinkle, lyst brunlige trebukker.  Antennene er tynne og vanligvis litt lengre enn kroppen. Pronotum er avrundet firkantet til tønneformet, noe lengre enn bredt, dekkvingene nesten jevnbrede.

Utbredelse

Slekten er utbredt fra India i vest til Borneo og Sumatra i øst.
Christian Ditlev Adolph Arenfeldt

Bakgrunn

Han var sønn av major Balthazar Levin Arenfeldt.

Utmerkelser

Arenfeldt var innehaver av Dannebrogordenen og ble  tildelt storkorset av Sverdordenen.

Familie

Arenfeldt var gift med Pauline Charlotte Marie Harbou, datter av generalmajor Andreas Harbou. De fikk syv barn, to vokste opp; Andrea født i 1790 og Julius Friedrich født 1796. Sønnen Julius giftet seg med Petronelle Holm og kom inn som eier av lystgården Gimle gård i Kristiansand. Garden var i familiens eie frem til 1982 og er senere blitt en del av Kristiansand museum.
Han døde i Christianssand 10. juni 1833.